གཞན་ཡང་རྒྱ་ཡིག་ནང་བཀོད་པའི་སྟོང་སུམ་པ་བྱ་བའི་སྟོང་གི་སྒྲ་དེ་ཤར་ལ་གོ་བ་བླངས་ན་སུམ་པའི་ཡུལ་ཤར་ཕྱོགས་སུ་ཡོད་པར་འགྲོ་བས་མི་འགྲིག་སྟེ།གལ་ཏེ་དེ་འདྲ་ཞིག་ཡོད་པ་ཡིན་ན་ཕལ་ཆེར་སྟོང་སུམ་པའི་མངའ་ཁོངས་སུ་རྒྱལ་ཕྲན་ཆུང་བ་མང་བས་སྐབས་དེར་བུད་མེད་རྒྱལ་ཁབ་ཅིག་ཀྱང་ཡོད་སྲིད་ལ།དེའི་དུས་སུ་རྒྱའི་མཐོང་ཐོས་བྱུང་མཁན་ཚོས་ཡི་གེའི་ནང་སྟོང་ལ་ཞེས་སྒྲ་དེ་ལྟར་བཀོད་སོང་བ་མ་གཏོགས།མཐའ་གཅིག་ཏུ་ཤར་དང་བུད་མེད་རྒྱལ་ཁབ་ཡོད་ཚད་ཤར་རྒྱལ་རོང་ཕྱོགས་ཡིན་པའི་ངེས་པ་དེ་ལས་ཀྱང་མེད་ལ།རྒྱལ་རོང་ནི་རྒྱ་ཡིག་ནང་ཞེས་བཀོད་ཡོད་ལ།བོད་རང་གིས་རྒྱལ་རོང་གི་རུས་ནི་ཡོངས་གྲགས་སུ་སྦྲའམ་དབྲ་ཡིན་པ་དང་ཁོང་ཚོ་མ་གཞི་སྔར་ནས་ཡུལ་དེར་གཏན་སྡོད་ཡོད་པ་དང་།དུས་ཕྱིས་སུ་བོད་བཙན་པོའི་སྐབས་སྟོད་མངའ་རིས་ནས་བོད་དབུས་གཙང་དང་དྭགས་ཀོང་ཕྱོགས་ནས་འོངས་པའི་དམག་མིའི་རྒྱུད་པ་དང་འདྲེས་པའི་དབང་གིས་སྐད་དང་གོམས་སྲོལ་བོད་དབུས་ཀྱི་ཁྱད་ཆོས་ཡོད་པའི་སྐོར་སོགས་ད་བར་དུ་མིག་མཐོང་ལག་ཟིན་ཡོད་པ་བོད་ཡིག་ལོ་རྒྱུས་རྣམས་སུ་གསལ་བས་མཁས་པ་རྣམ་པས་དཔྱད་པར་འཚལ་ལོ།།